Matkalla he kohtasivat Simon-nimisen kyreneläisen miehen -
ja pakottivat hänet kantamaan Jeesuksen ristiä.
Kun he tulivat paikkaan, jota kutsutaan Golgataksi, -
Pääkallonpaikaksi, he tarjosivat Jeesukselle juotavaksi viiniä, -
johon oli sekoitettu sappea.
Hän maistoi sitä, mutta ei halunnut juoda.
Kun he olivat ristiinnaulinneet Jeesuksen, -
he jakoivat keskenään hänen vaatteensa heittämällä niistä arpaa.
Sitten he jäivät sinne istumaan ja vartioivat häntä.
Hänen päänsä yläpuolelle he kiinnittivät kirjoituksen, -
josta kävi ilmi hänen tuomionsa syy:
"Tämä on Jeesus, juutalaisten kuningas."
Yhdessä Jeesuksen kanssa ristiinnaulittiin kaksi rosvoa, -
toinen hänen oikealle, toinen hänen vasemmalle puolelleen.
Ohikulkijat pilkkasivat häntä. Päätään nyökyttäen he sanoivat: -
"Sinähän pystyt hajottamaan temppelin ja -
rakentamaan sen uudelleen kolmessa päivässä.
Pelasta nyt itsesi, jos kerran olet Jumalan Poika. Tule alas ristiltä!"
Ylipapit yhtyivät hekin pilkkaan yhdessä lainopettajien -
ja vanhimpien kanssa. He sanoivat:
"Muita hän kyllä on auttanut, mutta itseään hän ei pysty auttamaan.
Onhan hän Israelin kuningas, tulkoon nyt ristiltä alas!
Silloin me uskomme häneen.
Hän on pannut luottamuksensa Jumalaan -
― pelastakoon Jumala nyt hänet, jos on häneen mieltynyt!
Onhan hän sanonut olevansa Jumalan Poika."
Samalla tavoin häntä pilkkasivat myös rosvot, -
jotka oli ristiinnaulittu yhdessä hänen kanssaan.
Mutta keskipäivällä, kuudennen tunnin aikaan, -
tuli pimeys koko maan ylle, ja sitä kesti yhdeksänteen tuntiin saakka.
Yhdeksännen tunnin vaiheilla Jeesus huusi kovalla äänellä: -
"Eeli, Eeli, lama sabaktani?"
Se merkitsee: Jumalani, Jumalani, miksi hylkäsit minut?
Tämän kuullessaan muutamat siellä olevista sanoivat: -
"Hän huutaa Eliaa."
Heti yksi heistä kiiruhti hakemaan sienen, kastoi sen hapanviiniin, -
pani kepin päähän ja tarjosi siitä hänelle juotavaa.
Toiset sanoivat: "Katsotaanpa nyt, tuleeko Elia hänen avukseen."
Mutta Jeesus huusi taas kovalla äänellä -
ja antoi henkensä.
Sillä hetkellä temppelin väliverho repesi kahtia, ylhäältä alas asti.
Maa vavahteli, kalliot halkeilivat, haudat aukenivat, -
ja monien poisnukkuneiden pyhien ruumiit nousivat ylös.
He lähtivät haudoistaan, ja Jeesuksen ylösnousemuksen jälkeen -
he tulivat pyhään kaupunkiin ja näyttäytyivät siellä monille.
Kun sadanpäällikkö ja miehet, jotka hänen kanssaan vartioivat Jeesusta, -
näkivät maan vavahtelun ja kaiken, mitä tapahtui, -
he pelästyivät suunniltaan ja sanoivat: "Tämä oli todella Jumalan Poika!"
Siellä oli myös useita naisia jonkin matkan päässä tätä katselemassa.
Galileasta lähtien he olivat kulkeneet Jeesuksen mukana -
ja palvelleet häntä. Heidän joukossaan olivat Magdalan Maria, -
Jaakobin ja Joosefin äiti Maria ja Sebedeuksen poikien äiti.